KIRJALLINEN KYSYMYS E-2637/99 esittäjä(t): Alexandros Alavanos (GUE/NGL) komissiolle. Maailman kauppajärjestön demokratisoitumiseen ja prioriteettien muuttamiseen liittyvät kysymykset.



Virallinen lehti nro 303 E , 24/10/2000 s. 0086 - 0087



KIRJALLINEN KYSYMYS E-2637/99 esittäjä(t): Alexandros Alavanos (GUE/NGL) komissiolle (12. tammikuuta 2000) Aihe: Maailman kauppajärjestön demokratisoitumiseen ja prioriteettien muuttamiseen liittyvät kysymykset Alati kasvava liike (1 200 järjestöä alkuperäisten 85:n asemesta) vastustaa Seattlen neuvotteluja ja katsoo, että Maailman kauppajärjestö (WTO) on muun muassa erittäin epädemokraattinen, ympäristöä tuhoava ja työoikeuden vastainen järjestö. Tämän liikkeen mielestä ihmisoikeuksia, ympäristöä koskevia monenvälisiä sopimuksia ja työoikeutta ei pidä alistaa vapaiden markkinoiden palvelukseen, vaan tilanteen pitäisi olla juuri päinvastainen. WTO:n tähän saakka noudattama käytäntö, samoin kuin riitojen ratkaisuelimen päätökset (amerikkalaisten vetoomus Euroopan unionin julistamaa hormoninaudanlihan kauppasaartoa vastaan, Venezuelan öljy-yritysten vetoomus ympäristön suojelujärjestöjä vastaan, jne.) asettavat järjestön demokraattisuuden kyseenalaiseksi. Sama koskee myös sopimusta kauppaan liittyvistä henkisen omaisuuden oikeuksista (TRIPS). YK:n ihmiskunnan kehitystä koskevassa vuosikertomuksessa todetaan, että sopimuksen allekirjoittamisen jälkeen perinteisiä tuotantomenetelmiä koskevat tiukat kansainväliset asetukset, joilla on haitallisia vaikutuksia kolmannen maailman maihin ja joista hyötyvät monikansalliset yhtiöt. Aikooko komissio asettaa Seattlessa etusijalle WTO:n demokratisoitumiseen ja prioriteettien muuttamiseen liittyvät kysymykset? Pascal Lamyn komission puolesta antama vastaus (16. helmikuuta 2000) Arvoisa parlamentin jäsen ottaa esille valtiosta riippumattomien järjestöjen vastustuksen Maailman kauppajärjestöä (WTO) kohtaan. Komissio on hyvin tietoinen kansalaisyhteiskunnan tiettyjen osien ilmaisemasta huolesta, joka koskee WTO:n sääntöjen vaikutusta herkkiin aiheisiin kuten ympäristöön, sosiaalisiin normeihin tai terveyteen. Tämän vuoksi yhteisö on ehdottanut uutta kauppaneuvottelujen kierrosta varten laajaa asialistaa, johon sisältyisivät arvoisan parlamentin jäsenen nimenomaisesti mainitsemat aiheet, mukaan luettuina WTO:n sopimusten ja monenvälisten ympäristösopimusten välisen suhteen selventäminen sekä Kansainvälisen työjärjestön (ILO) ja WTO:n yhteinen toiminta keskeisten työnormien edistämiseksi. Valitettavasti WTO:n ministerikokous Seattlessa ei pystynyt sopimaan uuden neuvottelukierroksen käynnistämisestä, joten edellä luetelluilla aloilla ei voida toistaiseksi edistyä. Komissio on sitoutunut neuvoston ja parlamentin tukemaan tavoitteeseen laaja-alaisesta neuvottelukierroksesta. Mitä tulee arvoisan parlamentin jäsenen näkemykseen, jonka mukaan WTO on epädemokraattinen, komissio haluaa muistuttaa, että WTO tekee päätöksensä yleisneuvostossa, jossa jokaisella WTO:n jäsenellä on yksi ääni. Useimmat päätökset tehdään yksimielisesti, joten niillä on oltava jokaisen jäsenen hyväksyntä. Edustajat yleisneuvostossa edustavat jäsenten itsenäisiä hallituksia. WTO ei siis ole sen epädemokraattisempi kuin Yhdistyneet Kansakunnat (YK) tai muut vastaavat kansainväliset järjestöt. Riitojen ratkaisua koskevien parlamentin jäsenen huomioiden osalta komissio tähdentää, että WTO:ssa riitojen ratkaisulla pyritään lähinnä ratkaisemaan WTO:n jäsenten väliset erimielisyydet niiden sitoumusten perusteella. Periaatteessa siis välimiespaneelien päätelmillä vain tuetaan jäsenten allekirjoittamien, edellä mainittujen sääntöjen mukaisten WTO-sopimusten täytäntöönpanoa. Teollis- ja tekijänoikeuksien kauppaan liittyviä näkökohtia koskevalla (TRIPS-) sopimuksella ei sallita perinteisten tuotantomenetelmien patentoimista. Siinä määrätään ainoastaan teollis- ja tekijänoikeuksien suojasta keksinnöille, jotka täyttävät tiukat uutuuden, teollisen sovellettavuuden ja keksinnöllisyyden vaatimukset. Komissio on kuitenkin samaa mieltä arvoisan parlamentin jäsenen kanssa siitä, että WTO:n toimintaa on parannettava. Se teki ennen Seattlen ministerikokousta useita ehdotuksia, jotka koskevat WTO:n avoimuutta ja sen toiminnan julkista tarkastelua sekä muita uudistamisen aiheita. Komissio tukee WTO:n jäsenvaltioiden parlamenttien edustajien kokousten järjestämistä keinona helpottaa WTO:n toiminnan demokraattista valvontaa, kuten Seattlessa mukana olleet parlamentin jäsenet ehdottivat. Komissio on laatimassa lisäehdotuksia, jotka se aikoo jäsenvaltioita ja parlamenttia kuultuaan toimittaa WTO:lle lähitulevaisuudessa.